RAPORT AL COMISIEI Fondul de Solidaritate al Uniunii Europene Raport anual pentru 2012 /* COM/2013/0856 final */





CUPRINS 1........... Introducere................................................................................................................... 3 2........... Cereri în curs din 2011.................................................................................................. 4 3........... Cereri noi primite în 2012............................................................................................. 5 4........... Finanțare..................................................................................................................... 8 5........... Monitorizare.................................................................................................................. 8 6........... Încheieri........................................................................................................................ 9 7........... Concluzii..................................................................................................................... 10 RAPORT AL COMISIEI Fondul de Solidaritate al Uniunii Europene Raport anual pentru 2012 1. Introducere Articolul 12 din Regulamentul (CE) nr. 2012/2002 al Consiliului din 11 noiembrie 2002 de instituire a Fondului de Solidaritate al Uniunii Europene (denumit în continuare „regulamentul”) prevede prezentarea unui raport referitor la activitatea fondului din anul anterior adresat Parlamentului European și Consiliului. Raportul de față prezintă activitățile fondului în 2012, incluzând, ca și în rapoartele anterioare, tratarea cererilor în curs și a celor noi, precum și evaluarea rapoartelor de punere în aplicare în vederea pregătirii acestora pentru încheiere. În cursul anului 2012, au fost primite în total 7 cereri de asistență din Fondul de solidaritate, ceea ce reprezintă un an normal și mediu în ceea ce privește numărul de cereri. Două cereri au fost primite în prima jumătate a anului și încă cinci pe parcursul verii și al toamnei. Cele șapte cereri primite în 2012 au privit două catastrofe din Italia (condiții de iarnă severă în principalele părți ale țării și cutremurele din Emilia-Romagna, Lombardia și Veneto), patru cazuri din Spania (incendii forestiere în Valencia, incendii în Insulele Canare, incendii în Málaga și inundații în Andaluzia, Valencia și Murcia) și un caz din România (secetă și incendii). Cererea primită din partea Italiei referitoare la condițiile meteorologice adverse din februarie 2012 nu a putut fi acceptată de către Comisie. Cu toate acestea, a doua cerere din partea Italiei, în legătură cu o serie de cutremure care au lovit regiunile Emilia-Romagna, Lombardia și Veneto în mai 2012, a avut ca rezultat cea mai mare subvenție acordată vreodată în istoria Fondul de solidaritate. O sumă de peste 670 de milioane EUR a fost plătită Italiei în decembrie 2012, la doar șase luni după catastrofă. Cererile din partea Spaniei priveau catastrofe de mai mică amploare, cu daune considerabil inferioare plafonului normal aplicat pentru mobilizarea Fondului de solidaritate. În niciunul din aceste cazuri nu erau îndeplinite condițiile prevăzute în regulament pentru mobilizarea excepțională a Fondului în temeiul criteriilor pentru „catastrofe regionale”. Examinarea cererii României se afla încă în curs de desfășurare la sfârșitul anului. În cursul anului 2012, Comisia a finalizat, de asemenea, evaluarea a două cazuri în curs din 2011. Cererea Italiei referitoare la viiturile rapide din Liguria și Toscana din 2011 a fost acceptată. Cererea din partea Ciprului referitoare la explozia de la baza navală din 2011 nu a fost acceptată. Ambele cazuri sunt descrise în prezentul raport. În ansamblu, în cursul anului 2012, Comisia a acordat ajutor din Fondul de solidaritate în valoare de 688 254 041 EUR; detaliile sunt descrise în capitolul 4 „Finanțare”. În plus, gestionarea fondului de solidaritate în 2012 a confirmat experiența din anii precedenți: Catastrofele majore — care sunt obiectivul principal al Fondului de Solidaritate — reprezintă doar o mică parte din cererile de ajutor. Cele mai multe cereri se referă la catastrofe de mai mică amploare, sub plafonul de prejudiciu. Cu toate acestea, evaluarea acestuia din urmă arată că majoritatea acestor cazuri nu îndeplinesc condițiile pentru mobilizarea excepțională a Fondului. Înlocuirea acestor cerințe relativ complicate din regulament cu o condiție clară și simplă a constituit unul dintre elementele activităților pregătitoare ale Comisiei din cursul anului 2012 care au avut drept scop revizuirea regulamentului privind Fondul de solidaritate. 2. Cereri în curs din 2011 Cipru (explozia de la baza navală) La 11 iulie 2011, la baza navală Evangelos Florakis de lângă Larnaca, situată la 60 km de capitala cipriotă Nicosia, a avut loc o explozie violentă. Accidentul a fost cauzat de explozia unor cantități mari de muniție depozitate în recipiente care proveneau de pe Monchegorsk M/V, o navă interceptată în 2009 în timp ce transporta arme din Iran în Siria. Muniția confiscată a fost debarcată în Cipru și stocată la baza navală în aer liber. Se bănuiește că explozia a fost provocată prin autoaprindere din cauza temperaturilor foarte ridicate de afară. În plus, centrala electrică Vasilikos, cea mai importantă din Cipru deoarece produce aproximativ 50 % din energia țării, este situată chiar lângă baza navală. În urma exploziei, centrala electrică a suferit daune grave, ceea ce a dus la o penurie gravă de energie electrică pe insulă. La 19 septembrie 2011, autoritățile cipriote au prezentat o cerere de ajutor din Fondul de solidaritate. Daunele doar la centrala electrică au fost estimate între 330 milioane EUR și 700 de milioane EUR. Dacă se adaugă și alte daune, estimarea daunelor directe totale este cuprinsă între 467 de milioane EUR și 837 milioane EUR. Plafonul pentru mobilizarea Fondului de solidaritate, aplicabil Ciprului în 2011, s-a ridicat la 99,845 milioane EUR (și anume 0,6 % din VNB, pe baza cifrelor din 2009). Autoritățile cipriote au furnizat informații actualizate conform cărora valoarea daunelor, revizuită drastic, se ridica la 357,19 milioane EUR, o cifră net inferioară estimării inițiale. Drept urmare, daunele directe la centrala electrică au fost estimate la 220 milioane EUR. După deducerea daunelor neeligibile, daunele directe totale s-au ridicat la 271,05 milioane EUR. Conform autorităților cipriote, companiile de asigurări ale Autorității pentru energie electrică din Cipru au acceptat răspunderea pentru costurile de reparație a centralei. Comisia a concluzionat că toate daunele declarate de autoritățile cipriote sunt fie efectiv asigurate, fie pot fi asigurate și, prin urmare, nu sunt eligibile pentru ajutor din Fondul de solidaritate. În plus, Fondul nu poate interveni dacă este angajată răspunderea unei părți terțe (care poate fi și o autoritate publică) pentru daunele cauzate. Din aceste motive, Comisia a decis, la 20 martie 2012, că cererea din partea Ciprului nu îndeplinește condițiile pentru mobilizarea fondului și a informat autoritățile cipriote în consecință. Italia (inundațiile din Liguria) În 25 octombrie 2011, o serie de fenomene meteorologice extreme cu ploi abundente în partea de nord-vest a Italiei au dus la viituri rapide și la alunecări de teren, în urma cărora provinciile La Spezia din Liguria, în special zona Cinque Terre, și Massa Carrara din Toscana au fost cel mai grav afectate. Catastrofa a provocat daune importante locuințelor, întreprinderilor și exploatațiilor agricole și a perturbat principalele legături de transport și rețelele de infrastructură publică. Autoritățile italiene au depus o cerere de asistență din Fondul de Solidaritate al Uniunii Europene la 22 decembrie 2011. Daunele directe totale au fost estimate la 722,467 milioane EUR, ceea ce reprezintă 20,43 % din plafonul normal de 3,536 miliarde EUR aplicabil Italiei în 2011 pentru mobilizarea Fondului de solidaritate (și anume, 3 miliarde EUR în prețurile din 2002). Prin urmare, cererea a fost examinată pe baza criteriilor excepționale pentru „catastrofe regionale extraordinare”. Comisia a concluzionat că cererea a demonstrat că au fost îndeplinite condițiile de eligibilitate, și anume a) cea mai mare parte a populației din zona afectată trebuie să fie afectată și b) catastrofa a avut repercusiuni grave și durabile asupra condițiilor de viață și a stabilității economice. La 15 martie 2012, Comisia a propus mobilizarea unei asistențe financiare de 18,062 milioane EUR. Procedura corespunzătoare de rectificare a bugetului a fost finalizată la 12 iunie 2012. Comisia a plătit integral subvenția la 26 noiembrie 2012, după încheierea acordului de punere în aplicare cu Italia. 3. Cereri noi primite în 2012 În cursul anului 2012, trei state membre au depus în total șapte cereri de asistență financiară din Fondul de solidaritate al UE. Comisia a aprobat o cerere din partea Italiei (cutremurele din Emilia-Romagna). Patru cereri (trei din partea Spaniei, una din partea Italiei) nu au îndeplinit criteriile și au fost respinse de Comisie. Spania a decis să își retragă cererea în legătură cu incendiile din Málaga. Evaluarea cererii României referitoare la seceta și incendiile din vara anului 2012 va fi prezentată în raportul anual 2013. Italia (condiții de iarnă severă) În februarie 2012, părțile central-nordice și sudice ale Italiei au fost afectate de condiții meteorologice extreme cu temperaturi neobișnuit de scăzute și ninsori extinse, ceea ce a cauzat daune infrastructurilor publice și private, locuințelor, exploatațiilor agricole și întreprinderilor. Cererea a fost primită de Comisie la 5 aprilie 2012, după ce prima daună a fost înregistrată la 1 februarie 2012. Autoritățile italiene au estimat daunele directe totale la mai mult de 2,735 miliarde EUR, ceea ce reprezenta 75,82 % din plafonul normal pentru mobilizarea Fondului de Solidaritate aplicabil Italiei în 2012 de 3,607 miliarde EUR (și anume, 3 miliarde EUR în prețurile din 2002). Prin urmare, cererea a fost examinată pe baza criteriilor excepționale pentru „catastrofe regionale extraordinare”. Deși a fost îndeplinită condiția conform căreia cea mai mare parte a populației care trăiește în zona afectată de dezastru trebuie să fie afectată, cererea nu a furnizat niciun element de probă convingător conform căruia condițiile aspre de iarnă au cauzat repercusiuni grave și de durată (mai mult de un an) asupra condițiilor de viață și a stabilității economice din zona afectată în ansamblu — care cuprinde cea mai mare parte a peninsulei italice. La 26 septembrie 2012, Comisia a decis că cererea din partea Italiei nu poate fi considerată ca fiind o catastrofă ieșită din comun în înțelesul regulamentului. Autoritățile italiene au fost informate cu privire la acest aspect. Italia (cutremurele din Emilia-Romagna) A doua cerere de ajutor din Fondul de solidaritate depusă de Italia a fost primită de Comisie la 27 iulie 2012 și se referea o catastrofă majoră: două cutremure devastatoare au lovit, la 20 și la 29 mai 2012, zone întinse din nordul Italiei, provocând daune grave în multe orașe și sate, în principal în provinciile Modena și Ferrara din regiunea Emilia-Romagna. Clădirile, infrastructura, întreprinderile, instalațiile industriale, exploatațiile agricole și patrimoniul cultural bogat al regiunii au suferit daune grave și extinse. Cele două cutremure mari și sutele de replici ale acestora au avut loc în termen de câteva săptămâni și au afectat o zonă concentrată în două provincii ale regiunii Emilia-Romagna, efectele extinzându-se în provinciile vecine și în regiunile Veneto și Lombardia. Conform politicii stabilite în cadrul Fondului de solidaritate, atunci când mai multe evenimente de aceeași natură afectează aceeași zonă și au loc într-o perioadă de timp relativ scurtă, aceste evenimente sunt considerate ca o singură catastrofă. Daunele directe totale au fost estimate la 13, 274 miliarde de EUR. Având în vedere că această sumă depășește cu mult plafonul pentru catastrofe majore de 3,607 miliarde EUR (și anume, 3 miliarde EUR în prețurile din 2002) aplicabil Italiei în 2012, catastrofa a fost calificată drept „catastrofă naturală majoră”. La 19 septembrie 2012, Comisia a propus mobilizarea unei asistențe financiare în valoare de 670,192 milioane EUR, reprezentând cel mai mare ajutor acordat vreodată de la crearea Fondului. După finalizarea procedurii bugetare din Consiliu și Parlamentul European și după încheierea acordului de punere în aplicare între Comisie și Italia, subvenția a fost plătită integral la 19 decembrie 2012. Spania (3 cazuri) În vara anului 2012, zone întinse din Spania au avut de suferit de pe urma incendiilor forestiere, în special în Comunitatea autonomă Valencia și în Comunitatea autonomă a Insulelor Canare. La sfârșitul lunii septembrie 2012, inundațiile au cauzat daune suplimentare în cele trei regiuni autonome Andaluzia, Murcia și Valencia. Ulterior, Spania a prezentat o cerere de asistență financiară din Fondul de solidaritate pentru fiecare dintre cele trei catastrofe: (1) Incendiile forestiere din Valencia: În cererea inițială din 30 august 2012, autoritățile spaniole au estimat daunele totale la 140,380 milioane EUR. Informațiile actualizate au fost transmise la 5 septembrie 2012 și 9 octombrie 2012. Pe această bază, Comisia consideră că o sumă de 155,767 de milioane EUR ar putea fi acceptată ca daune directe totale, care reprezintă 4,3 % din pragul normal de 3,607 miliarde EUR (și anume, 3 miliarde EUR în prețurile din 2002) aplicabil Spaniei. Prin urmare, cererea a fost examinată pe baza criteriilor excepționale pentru „catastrofe regionale extraordinare”. Condiția conform căreia trebuie să fie afectată cea mai mare parte a populației din zona afectată nu a fost îndeplinită. Cererea s-a referit în principal la daunele suferite de agricultură, turism și mediul înconjurător. În plus, nu a fost comunicat niciun element care să arate că dezastrul a avut repercusiuni grave și pe termen lung asupra condițiilor de viață și a stabilității economice din zona afectată. Din aceste motive, Comisia a decis, la 30 aprilie 2013, că cererea nu îndeplinește condițiile pentru mobilizarea în mod excepțional a Fondului în temeiul criteriilor pentru catastrofele regionale ieșite din comun și a informat autoritățile italiene în consecință. (2) Incendiile din Insulele Canare: Cererea inițială privea incendiile din insula La Gomera și a fost primită de Comisie la data de 23 septembrie 2012, după înregistrarea primelor daune la 4 august 2012. Deoarece au avut loc mai multe incendii pe teritoriul altor insule din Comunitatea autonomă a Insulelor Canare, autoritățile spaniole au decis să includă și alte cifre referitoare la daunele asociate incendiilor forestiere din Tenerife și La Palma. Cifrele actualizate privind daunele pentru cele trei insule au fost prezentate Comisiei la 9 octombrie și la 17 octombrie 2012 și s-au ridicat la 72,235 milioane EUR, din care cea mai mare parte (60,7 milioane EUR) priveau insula La Gomera. Daunele directe totale au reprezentat numai 2 % din plafonul normal de 3,607 miliarde EUR (și anume, 3 miliarde EUR în prețurile din 2002) aplicabil Spaniei și, prin urmare, cererea a fost examinată pe baza criteriilor excepționale pentru „catastrofe regionale extraordinare”. Evaluarea a arătat că cererea nu a prezentat dovezi detaliate și nu făcut nicio distincție între efectele directe ale incendiilor asupra populației (daune asupra proprietății, întreruperea serviciilor de utilități publice etc.) și consecințele economice așteptate care ar putea afecta cea mai mare parte a populației. Condiția potrivit căreia catastrofa a avut repercusiuni grave și de lungă durată asupra stabilității economice a regiunii nu a fost îndeplinită. Din aceste motive, la 30 aprilie 2012, Comisia a decis că cererea nu îndeplinește condițiile pentru mobilizarea excepțională a Fondului pe baza criteriilor pentru catastrofe regionale extraordinare și a informat autoritățile spaniole în consecință, (3) Inundațiile din Andaluzia, Valencia și Murcia: Cererea din partea Spaniei a fost primită de Comisie la 7 decembrie 2012, după înregistrarea primei daune la 28 septembrie 2012. Daunele directe totale au fost estimate la 408,990 milioane EUR și au reprezentat 11,3 % din plafonul normal de 3,607 miliarde EUR (și anume, 3 miliarde EUR în prețurile din 2002) aplicabil Spaniei; prin urmare, cererea a fost examinată pe baza criteriilor excepționale pentru „catastrofe regionale extraordinare”. Evaluarea a arătat că inundațiile nu priveau o singură regiune sau zonă coerentă, ci era vorba de o serie de inundații care au avut loc în zone diferite și fără legătură între ele, dispersate în cele trei regiuni autonome Andaluzia, Valencia și Murcia. În plus, Comisia a estimat că nu există dovezi concludente care să demonstreze că inundațiile au avut repercusiuni grave și de durată asupra stabilității economice din regiunile afectate. Din aceste motive, Comisia a decis, la 30 aprilie 2013, că cererea nu îndeplinește condițiile pentru mobilizarea în mod excepțional a Fondului în temeiul criteriilor pentru catastrofe regionale ieșite din comun și a informat autoritățile spaniole în consecință. Spania (incendiile din Málaga) A patra cerere din partea Spaniei se referea la incendiile care au avut loc la sfârșitul lunii august 2012 în provincia Málaga (parte din Comunitatea autonomă Andaluzia). Incendiile au afectat mediul natural și au cauzat prejudicii reduse unor proprietăți private. Autoritățile spaniole au solicitat intervenția Fondului de solidaritate la 6 noiembrie 2012, estimând daunele directe totale cauzate de incendii la 22,425 milioane EUR. În urma contactelor cu autoritățile spaniole, în care Comisia a explicat că o catastrofă la această scară (mai puțin de 1 % din pragul de 3,607 miliarde EUR) nu îndeplinește condițiile de acordare a ajutorului din Fondul de Solidaritate, autoritățile spaniole au hotărât în decembrie 2012 să își retragă cererea. 4. Finanțare În 2012, autoritatea bugetară a aprobat subvenții din Fondul de solidaritate pentru două cazuri pentru care cererile aferente au fost primite în 2011 și 2012. Proiectul preliminar de buget rectificativ corespunzător nr. 2 pentru anul 2012 pentru cererea din partea Italiei (inundațiile din Liguria și Veneto din 2011) a fost finalizat la 12 iunie 2012[1]. În urma adoptării deciziei de subvenționare și încheierii acordului de punere în aplicare, plata a fost efectuată la 26 noiembrie 2012. Proiectul preliminar de buget rectificativ nr. 5 pentru anul 2012 include cererea din partea Italiei privind cutremurele din Emilia-Romagna, Lombardia și Veneto și a fost aprobat de autoritatea bugetară la 21 noiembrie 2012. Plata către Italia a fost efectuată la 19 decembrie 2012 după adoptarea deciziei de subvenționare și după semnarea acordului de punere în aplicare[2]. Subvenții din Fondul de Solidaritate - buget aprobat în 2012 Statul beneficiar || Catastrofă || Categoria || Cuantumul (în EUR) Italia || Inundațiile din Liguria și Toscana || regională || 18 061 682 Italia || Serie de cutremure care au avut loc în Emilia Romagna, Lombardia & Veneto || majoră || 670 192 359 TOTAL || 688 254 041 5. Monitorizare În cursul anului 2012, Comisia a efectuat vizite de monitorizare în cinci țări beneficiare ale subvențiilor din Fondul de Solidaritate pentru a se informa cu privire la sistemele de implementare instituite de autoritățile naționale responsabile și pentru a discuta aspecte specifice cu autoritățile de implementare: – la Varșovia (Polonia) la 20 ianuarie 2012 în legătură cu 105,5 milioane EUR reprezentând subvenții în urma inundațiilor din primăvara anului 2010. – la Praga (Republica Cehă) la 17 februarie 2012 privind atât inundațiile din 2010 (inundațiile din primăvară/subvenție de 5,1 milioane EUR și inundațiile din toamnă/subvenție de 10,9 milioane EUR). – la Bratislava (Slovacia) la 20 martie 2012 în legătură cu suma de 20,4 milioane EUR reprezentând subvenții în urma inundațiilor din primăvara anului 2010. – la Ljubljana (Slovenia) la 24 aprilie 2012 în legătură cu suma de 7,5 milioane EUR reprezentând subvenții în urma inundațiilor din toamna anului 2010. – la Zagreb (Croația) la 25 aprilie 2012 privind atât inundațiile din 2010 (inundațiile din primăvară/subvenție de 3,8 milioane EUR și inundațiile din toamnă/subvenție de 1,2 milioane EUR). – la Veneția (Italia) la 9 noiembrie 2012 în legătură cu suma de 16,9 milioane EUR reprezentând subvenții în urma inundațiilor din toamna anului 2010. Vizitele efectuate de Comisie au fost, în general, foarte bine primite și au oferit o asigurare rezonabilă că autoritățile competente efectuează punerea în aplicare și controalele într-o manieră transparentă și corectă, cu respectarea normelor impuse prin regulamentul privind Fondul de Solidaritate, decizia de acordare a subvenției și acordul de punere în aplicare. La primirea rapoartelor finale, Comisia va desfășura noi analize și va lua măsurile corespunzătoare în cazul în care este necesar. 6. Încheieri Articolul 8 alineatul (2) din regulamentul privind Fondul de Solidaritate prevede că nu mai târziu de șase luni de la expirarea perioadei de un an de la data plății subvenției, statul beneficiar are obligația de a prezenta un raport privind execuția financiară a subvenției (denumit în continuare: un „raport de punere în aplicare”), împreună cu o declarație de justificare a cheltuielilor (denumită în continuare: „declarație de validitate”). La finalul acestei proceduri, Comisia decide încheierea asistenței din fond. În cursul anului 2012, au fost încheiate patru dosare ale Fondului de Solidaritate al Uniunii Europene: (1) În cazul furtunii Dean din 2007 care a afectat departamentele franceze de peste mări Martinica și Guadelupa (Franța), a fost acordat ajutor financiar în valoare de 12,78 milioane EUR. Raportul de punere în aplicare din partea Franței a fost prezentat la 28 iunie 2010. Activitatea de audit a Comisiei a solicitat informații suplimentare de la autoritățile franceze.. În urma prezentării de informații suplimentare de către Franța, Comisia și-a finalizat analiza și evaluarea în 2012, iar cazul a fost încheiat în februarie 2012. (2) În ceea ce privește încheierea asistenței în cazul catastrofei reprezentate de inundațiile din Slovenia din primăvara anului 2007, a fost acordat un ajutor financiar în valoare de 8,25 milioane EUR, iar raportul de punere în aplicare a fost primit la 7 octombrie 2010. S-au solicitat alte informații suplimentare din partea Sloveniei și Comisia, în urma analizei și a evaluării efectuate, a ajuns la concluzia că informațiile furnizate de Slovenia au fost satisfăcătoare. Cazul a fost încheiat în iulie 2012. (3) În ceea ce privește închiderea cazului României în legătură cu catastrofa reprezentată de inundațiile din primăvara anului 2005, acestei țări i-a fost acordat ajutor financiar în valoare de 18,80 milioane EUR. Comisia a primit raportul de implementare la 4 martie 2008, incluzând ambele catastrofe provocate de inundațiile din 2005 (inundațiile din primăvară și cele din vară). Procedurile Comisiei de încheiere au fost întrerupte de un caz OLAF în cadrul căruia OLAF a coordonat o anchetă a autorităților române. Analizele Comisiei efectuate în strânsă cooperare cu OLAF și cu autoritățile române au arătat că nu au existat probleme în ceea ce privește inundațiile din primăvara anului 2005. Intervenția Fondului de solidaritate în ceea ce privește inundațiile din primăvară a fost încheiată în octombrie 2012. Cu toate acestea, cazul referitor la inundațiile din vara anului 2005 este încă pendinte. (4) În cazul scurgerilor de produse petroliere de pe nava „Prestige” din 2003 (Spania), ajutorul financiar în valoare de 8,63 de milioane EUR a fost plătit, iar raportul de punere în aplicare a fost primit de Comisie la 31 august 2005. Informații suplimentare au fost primite de Comisie în decembrie 2005. Cu toate acestea, analiza și evaluarea Comisiei au arătat că lipsesc informații necesare și a fost necesară solicitarea de informații suplimentare din partea Spaniei. În cele din urmă, în noiembrie 2012, procedura de încheiere a fost finalizată și cazul a putut fi închis. Niciunul din aceste cazuri nu a necesitat recuperarea fondurilor. În 2012, Comisia a primit, de asemenea, două rapoarte de punere în aplicare restante, pentru subvenții acordate în 2009, din partea Ciprului (secetă în 2008) și din partea României (inundații în 2008) și două rapoarte pentru subvenții acordate în 2011, unul din partea Portugaliei (inundațiile din Madeira 2010) și celălalt din partea Franței (furtuna Xynthia 2010). La sfârșitul perioadei acoperite de prezentul raport anual, evaluarea acestor rapoarte privind punerea în aplicare era în curs. 7. Concluzii 2012 a fost un an cu un număr mediu de șapte noi cereri de intervenție a Fondului de solidaritate. Doar una dintre acestea[3] a privit o catastrofă majoră, adică principalul domeniu de aplicare al Fondului de solidaritate. Acest caz, cutremurul din Emilia-Romagna, s-a dovedit a fi cea mai mare catastrofă din istoria Fondului de solidaritate cu daune considerabil mai mari decât cele provocate de cutremurul din L’Aquila. Fondul de Solidaritate și-a dovedit capacitatea de a face față unor astfel de evenimente, prin introducerea unei sume record de ajutor disponibile într-un timp foarte scurt. Astfel de rezultate pot fi obținute numai prin buna cooperare a statului solicitant, astfel cum a fost cazul în situația de față. În schimb, cererile pe baza criteriilor excepționale pentru „catastrofe regionale extraordinare” — s-au dovedit din nou a fi dificil de evaluat și au fost respinse. Cinci astfel de cazuri au fost primite în 2012 — dintre care niciunul nu a putut fi acceptat. În special cazurile în care prejudiciile rămân foarte limitate la câteva procente din pragul național nu îndeplinesc aproape niciodată condițiile specifice din regulament. După cum s-a discutat în Comunicarea din 2011 privind viitorul Fondului de solidaritate[4], o serie de criterii simple și mai clare ar ajuta cu siguranță potențialele state candidate să evalueze mai bine șansele de succes ale unei cereri, ar evita munca inutilă, iar statele membre nu ar trebui să se confrunte cu decepția provocată de respingerea cererilor. Cazul cererii referitoare la explozia de la baza navală din Cipru este un alt exemplu care demonstrează faptul că cererile referitoare la catastrofele provocate de om nu îndeplinesc aproape niciodată criteriile de eligibilitate din Regulamentul privind Fondul de solidaritate din cauza aspectelor legate de răspundere, a principiului „poluatorul plătește” și a excluderii de la asistență din Fondul de solidaritate a daunelor care pot fi asigurate. Astfel cum s-a propus în comunicarea din 2011, domeniul de aplicare al fondului ar trebui să fie definit mai clar și limitat la catastrofe naturale, incluzând posibilele efecte în cascadă. Experiența din 2012 în gestionarea Fondului de solidaritate confirmă opinia Comisiei conform căreia s-ar putea aduce îmbunătățiri semnificative cu privire la funcționarea fondului, în special o reacție mai bună, prin ajustarea unei serii de dispoziții cheie ale actualului regulament, păstrând în același timp scopul și caracterul acestuia și fără a se modifica aspecte legate de finanțare și de volumul cheltuielilor permise. Acestea includ, printre altele, posibilitatea de a achita plăți în avans, o definiție clară și simplă a catastrofelor regionale, o dispoziție specifică privind seceta, simplificarea administrativă și introducerea unor măsuri care să încurajeze punerea în practică a legislației UE relevante în materie de prevenire a riscurilor de catastrofe. Comisia a prezentat o propunere legislativă în vara anului 2013[5], care în ansamblu permite o reacție și o prezență mai rapide în regiunile afectate de catastrofe. [1] Bugetul rectificativ (AB) nr. 2 pentru anul 2012 include mobilizarea Fondului de solidaritate al UE pentru o sumă de 18 061 682 EUR în credite de angajament și de plată pentru inundațiile din Italia (Liguria și Toscana) din octombrie 2011. Adoptat de către Comisie la 16 martie 2012 [COM (2012)125], modificat de Consiliu la 15 mai 2012 și aprobat de Parlamentul European la 12 iunie 2012. Jurnalul Oficial L 214, 10.8.2012. [2] Mobilizarea unei sume de 670 192 359 milioane EUR în credite de angajament și de plată în legătură cu o serie de cutremure care au afectat regiunea Emilia-Romagna din Italia în mai 2012. COM (2012) 538. Aprobat de Parlamentul European la 21 noiembrie 2012. Jurnalul Oficial L 15, 18.1.2013. [3] Fără a lua în calcul cererea pendinte pentru seceta din România [4] COM(2011) 613 din 6 octombrie 2011. [5] COM (2013)522. Anexa I: Pragurile pentru catastrofe majore aplicabile în 2012 (pe baza cifrelor din 2010 pentru venitul național brut) Regulamentul nr. 2012/2002 al Consiliului de instituire a Fondului de Solidaritate al UE definește pragul de mobilizare a Fondului pentru o anumită țară ca fiind echivalentul unor prejudicii care depășesc 0,6% din VNB sau 3 miliarde EUR în prețurile din 2002. Se aplică pragul cel mai scăzut dintre cele două. || || || (în milioane EUR) Țara || VNB 2010*1 || 0,6% din VNB* || Pragul pentru catastrofe majore 2012* AT || AUSTRIA || 284 682 || 1 708,093 || 1 708,093 BE || BELGIA || 360 621 || 2 163,726 || 2 163,726 BG || BULGARIA || 35 109 || 210,653 || 210,653 CY || CIPRU || 16 858 || 101,146 || 101,146 CZ || REPUBLICA CEHĂ || 139 260 || 835,558 || 835,558 DE || GERMANIA || 2 522 750 || 15 136,500 || 3 606,623** DK || DANEMARCA || 241 108 || 1 446,650 || 1 446,650 EE || ESTONIA || 13 592 || 81,552 || 81,552 EL || GRECIA || 221 120 || 1 326,721 || 1 326,721 ES || SPANIA || 1 035 947 || 6 215,682 || 3 606,623** FI || FINLANDA || 183 389 || 1 100,334 || 1 100,334 FR || FRANȚA || 1 968 119 || 11 808,712 || 3 606,623** HR || CROAȚIA || 44 146 || 264,873 || 264,873 HU || UNGARIA || 92 370 || 554,221 || 554,221 IE || IRLANDA || 129 301 || 775,805 || 775,805 IS || ISLANDA || 7 532 || 45,192 || 45,192 IT || ITALIA || 1 548 782 || 9 292,693 || 3 606,623** LT || LITUANIA || 27 184 || 163,102 || 163,102 LU || LUXEMBURG (MARELE DUCAT) || 28 634 || 171,802 || 171,802 LV || LETONIA || 18 350 || 110,101 || 110,101 MT || MALTA || 5 667 || 34,001 || 34,001 || MUNTENEGRU2 || || || 18 NL || ȚĂRILE DE JOS || 583 424 || 3 500,544 || 3 500,544 PL || POLONIA || 342 533 || 2 055,199 || 2 055,199 PT || PORTUGALIA || 166 959 || 1 001,753 || 1 001,753 RO || ROMÂNIA || 122,581 || 735,487 || 735,487 SE || SUEDIA || 352 838 || 2 117,026 || 2 117,026 SI || SLOVENIA || 34 894 || 209,362 || 209,362 SK || SLOVACIA || 64 988 || 389,929 || 389,929 TR || TURCIA || 415 471 || 2 492,826 || 2 492,826 UK || REGATUL UNIT || 1 713 796 || 10 282,778 || 3 606,623** *Cifre rotunjite ** ~ 3 miliarde EUR în prețurile din 2002 [1] Sursa: Eurostat 2 Cifrele referitoare la VNB din 2010 pentru Muntenegru nu sunt disponibile. Prag calculat pe baza datelor din 2009 referitoare la PIB. Anexa II: Fondul de Solidaritate al UE - Cereri în curs din 2011 și cereri noi primite în 2012 Anul || 2011 || 2012 Țara solicitantă || Cipru || Italia || Italia || Spania || Italia || Spania || Spania || Spania || România Denumirea și natura catastrofei || Explozia de la baza navală || Inundațiile din Liguria și Toscana || Condiții meteorologice extrem de nefavorabile || Incendiile forestiere din Malaga || O serie de cutremure || Incendiile forestiere din Valencia || Incendiile din Insulele Canare || Inundațiile din Andaluzia, Valencia și Murcia || Secetă & incendii Data primelor daune || 11.7.2011 || 25.10.2011 || 1.2.2012 || 30.8.2012 || 20.5.2012 || 28.6.2012 || 4.8.2012 || 28.9.2012 || 25.8.2012 Data cererii || 19.9.2011 || 22.12.2011 || 5.4.2012 || 6.11.2012 || 27.7.2012 || 30.8.2012 || 23.9.2012 || 7.12.2012 || 2.11.2012 Informații complete disponibile la || 24.11.2011 20.1.2012 || - || - || - || - || 5.9.2012 9.10.2012 || 9.10.2012 17.10.2012 || - || Decis în 2013 Pragul pentru catastrofe majore (în milioane EUR) || 99,85 || 3 535,90 || 3 606,62 || 3 606,62 || 3 606,62 || 3 606,62 || 3 606,62 || 3 606,62 Total daune directe (în milioane EUR)1 || - || 722,47 || 2 734,54 || 22,43 || 13 273,74 || 155,70 || 72,24 || 408,99 Categoria || (majoră)/ artificială || regională || regională || regională || majoră || regională || regională || regională Daune/prag || - || 20,43 % || 75,82 % || 0,62 % || 368,04 % || 4,32 % || 2,00 % || 11,34 % Costul operațiunilor de urgență eligibile (în milioane EUR) || - || 511,43 || 427,11 || 7,81 || 714,67 || 113,38 || 59,20 || 178,27 Costul eligibil/totalul daunelor || - || 70,79 % || 16 % || 34,82 % || 5,38 % || 72,82 % || 81,96 % || 43,59 % Ajutor/cost eligibil || - || 3,53 % || - || - || 93,78 % || - || - || - Nivelul ajutorului (în % din totalul daunelor) || - || 2,5 % || - || - || 5,05 % || - || - || - Data deciziei de acordare a grantului || Cerere respinsă || 21.9.2012 || Cerere respinsă || Cerere retrasă || 3.12.2012 || Cerere respinsă || Cerere respinsă || Cerere respinsă Data acordului de punere în aplicare (adoptat) || - || 3.10.2012 || - || - || 6.12.2012 || - || - || - Ajutor acordat (în EUR) || - || 18 061 682 || - || - || 670 192 359 || - || - || - 1 Valoarea totală a daunelor directe acceptate de Comisie Anexa III: Cereri prezentate Fondului de Solidaritate al Uniunii Europene începând din 2002 Anul || Țara || Natura catastrofei || Daune (milioane EUR) || Categoria || Ajutorul acordat (milioane EUR) 2 0 0 2 || 1 || AT || Inundații || 2 900 || majoră || 134 2 || CZ || Inundații || 2 300 || majoră || 129 3 || FR || Inundații (Le Gard) || 835 || regională || 21 4 || DE || Inundații || 9 100 || majoră || 444 Totalul ajutorului pentru cererile din 2002 || || || 728 2 0 0 3 || 1 || ES || Scurgeri de produse petroliere (Prestige) || 436 || regională || 8,626 2 || IT || Cutremur (Molise/Apulia) || 1 558 || regională || 30,826 3 || IT || Erupție vulcanică (Etna) || 894 || regională || 16,798 4 || IT || Inundații (nordul Italiei) || (1 900) || (majoră) || Cerere respinsă 5 || GR || Condiții de iarnă extrem de nefavorabile || (de precizat) || (majoră?) || Cerere respinsă 6 || PT || Incendii forestiere || 1 228 || majoră || 48,539 7 || FR || Incendii forestiere (sudul Franței) || 531 || (regională) || Cerere respinsă 8 || ES || Incendii forestiere (frontiera portugheză) || 53 || țara învecinată || 1,331 9 || MT || Inundații || 30 || majoră || 0,961 10 || IT || Inundații (Friuli Veneția-Giulia) || 525 || (regională) || Cerere respinsă Totalul ajutorului pentru cererile din 2003 || || || 107,081 2 0 0 4 || 1 || FR || Inundații (delta fluviului Rhône) || 785 || regională || 19,625 2 || ES || Inundații (Malaga) || 73 || (regională) || Cerere respinsă 3-9 || ES || Incendii forestiere (șapte cereri) || 480 || (regională) || toate cele 7 cereri respinse 10 || SK || Inundații || 29 || (regională) || Cerere respinsă 11 || SI || Cutremur || 13 || (regională) || Cerere retrasă Totalul ajutorului pentru cererile din 2004 || || || 19,625 2 0 0 5 2 0 0 5 || 1 || SK || Furtună (munții Tatra) || 203 || majoră || 5,668 2 || IT || Inundații (Sardinia) || (223. supraestimare) || (regională) || Cerere respinsă 3 || EE || Furtună || 48 || majoră || 1,29 4 || LV || Furtună || 193 || majoră || 9,487 5 || SE || Furtuna „Gudrun” || 2 297 || majoră || 81,725 6 || LT || Furtună || 15 || țara învecinată || 0,379 7 || GR || Inundațiile din Evros || 112 || (regională) || Cerere respinsă 8 || RO || Inundațiile din primăvară || 489 || majoră || 18,798 9 || BG || Inundațiile din primăvară || 222 || majoră || 9,722 10 || BG || Inundațiile din vară || 237 || majoră || 10,632 11 || RO || Inundațiile din vară || 1 050 || majoră || 52,4 12 || AT || Inundații (Tyrol/Vorarlberg) || 592 || regională || 14,799 Totalul ajutorului pentru cererile din 2005 || || || 204,905 2 0 0 6 || 1 || UK || Explozia de la depozitul de carburant din Buncefield || 700 || (regională) || Cerere retrasă 2 || GR || Inundațiile din Evros || 372 || regională || 9,306 3 || HU || Inundații || 519 || majoră || 15,064 4 || ES || Incendii forestiere (Galicia) || 91 || (regională) || Cerere respinsă Totalul ajutorului pentru cererile din 2006 || || || 24,370 2 0 0 7 || 1 || DE || Furtuna „Kyrill” || 4750 || majoră || 166,9 2 || FR || Réunion Ciclonul „Gamede” || 211 || regională || 5,29 3 || ES || Inundațiile din El Hierro || 18 || (regională) || Cerere respinsă 4 || ES || Inundațiile din La Mancha || 66 || (regională) || Cerere respinsă 5 || UK || Inundații || 4 612 || majoră || 162,387 6 || CY || Incendii forestiere || 38 || (regională) || Cerere respinsă 7 || ES || Incendiile forestiere din insulele Canare || 144 || (regională) || Cerere respinsă 8-16 || IT || 9 cereri pentru incendii forestiere în 9 regiuni || - || (regională) || cerere neacceptată, termen nerespectat 17 || FR || Furtuna Dean/Martinica || 509 || regională || 12,78 18 || GR || Incendii forestiere || 2 118 || majoră || 89,769 19 || SI || Inundații || 233 || majoră || 8,254 Totalul ajutorului pentru cererile din 2007 || || || 445,380 2 0 0 8 || 1 || CY || Secetă || 165,4 || majoră || 7,605 2 || RO || Inundații || 471,4 || regională || 11,785 Totalul ajutorului pentru cererile din 2008 || || || 19,390 Anul || Țara || Natura catastrofei || Daune (milioane EUR) || Categoria || Ajutorul acordat (milioane EUR) 2 0 0 9 || 1 || FR || Furtuna Klaus || 3 805,5 || majoră || 109,377 2 || IT || Cutremurul din Abruzzo || 10 212,0 || majoră || 493,771 3 || GR || Incendii forestiere || 152,8 || (regională) || Cerere respinsă 4 || CY || Furtuni || 2,6 || (regională) || Cerere respinsă 5 || GR || Inundațiile din Evia || 83,2 || (regională) || Cerere respinsă 6 || IT || Torente noroioase (Messina) || 598,9 || (regională) || Cerere respinsă Totalul ajutorului pentru cererile din 2009 || || || 603.148 2 0 1 0 || 1 || IE || Inundații în 2009 || 520,9 || regională || 13,022 2 || IT || Inundații (Toscana) || 211,7 || (regională) || Cerere respinsă 3 || ES || Inundații (Andaluzia) || 709,7 || (regională) || Cerere respinsă 4 || PT || Madeira- torente noroioase și alunecări de teren || 1 080 || majoră || 31,256 5 || FR || Furtuna Xynthia || 1 425 || regională || 35,636 6 || SK || Inundații || 649,9 || majoră || 20,431 7 || PL || Inundații || 2 993,7 || majoră || 105,567 8 || CZ || Inundațiile din primăvară || 204,5 || țara învecinată || 5,111 9 || HU || Inundații || 719,3 || majoră || 22,486 10 || HR || Inundațiile din primăvară || 153,04 || țara învecinată || 3,826 11 || FR || Inundațiile din Var || (703 -778) || (regională) || Cerere respinsă 12 || RO || Inundații || 875,75 || majoră || 24,968 13 || CZ || Inundațiile din toamnă || 436,5 || regională || 10,912 14 || DE || Inundațiile din Sachsen || 937,7 || (regională) || Cerere respinsă 15 || HR || Inundațiile din toamnă || 47 || țara învecinată || 1,175 16 || SI || Inundațiile din toamnă || 251,3 || majoră || 7,460 17 || HU || Deversare de nămol roșu || 174,32 || (regională) || Cerere respinsă Totalul ajutorului pentru cererile din 2010 || || || 281,849 2 0 1 1 || 1 || IT || Inundațiile din Veneto - 2010 || 676,36 || regională || 16,909 2 || ES || Cutremurul din Lorca din anul 2011 || 842,84 || regională || 21,071 3 || CY || Explozia de la baza navală - 2011 || 357 || (majoră/artificială) || Cerere respinsă 4 || IT || Inundațiile din Liguria și Toscana - 2011 || 722,5 || regională || 18,062 Totalul ajutorului pentru cererile din 2011 || || || 56,042 Anul || Țara || Natura catastrofei || Daune (milioane EUR) || Categoria || Ajutor acordat (milioane EUR) || 2 0 1 2 || 1 || IT || Condiții meteorologice extrem de nefavorabile 2012 || (2 735) || (regională) || Cerere respinsă || 2 || IT || O serie de cutremure în 2012 || 13 274 || majoră || 670,192 || 3 || ES || Incendiile forestiere din Valencia 2012 || 155,7 || (regională) || Cerere respinsă || 4 || ES || Incendiile din Insulele Canare 2012 || 72,2 || (regională) || Cerere respinsă || 5 || RO || Incendii forestiere în 2012 || Decis în 2013 || 6 || ES || Incendiile forestiere din Malaga 2012 || 22,43 || (regională) || Cerere retrasă || 7 || ES || Inundațiile din Andaluzia, Murcia și Valencia din 2012 || 409 || (regională) || Cerere respinsă || Totalul ajutorului pentru cererile din 2012 || || || 670,192 || Totalul general al ajutorului aprobat începând din 2002 3 159,991194 milioane EUR ||